
[bookmark: _Hlk92983196]Par grozījumiem Ādažu novada pašvaldības domes 2026. gada 29. janvāra lēmumā Nr.38 “Par pašvaldības amatpersonu un darbinieku mēnešalgām 2026. gadā”

Izvērtējot Ādažu novada pašvaldības aģentūras “Carnikavas komunālserviss” (turpmāk – Aģentūra) resursus tai noteikto funkciju un Aģentūras 2026. gada darba plāna izpildei, Aģentūras direktors atzina par lietderīgu pārklasificēt vienu amata vietu, lai nodrošinātu darbinieku savstarpēju aizvietojamību, efektīvāku darba pienākumu izpildi, kā arī iespēju nodarbināt atbilstoši amata pienākumu veikšanai nepieciešamajai kvalifikācijai un kompetencēm atbilstošu darbinieku.
Ieceres izpildei vēlams Aģentūrā pārklasificēt Carnikavas labiekārtošanas nodaļas amata vietu “strādnieks” (16. saime, IV līmenis, 4. mēnešalgu grupa, mēnešalga – 1112,00 euro) par amata vietu “labiekārtošanas strādnieks” (16. saime, V līmenis, 6. mēnešalgu grupa, mēnešalga – 1224,00 euro).
Pārklasificētā amata atlīdzības nodrošināšanai 2026. gadā nepieciešamos finanšu līdzekļus iespējams nodrošināt Aģentūras budžeta tāmes ietvaros, novirzot līdzekļus no personāla uzturēšanai asignēto finanšu līdzekļu ietaupījuma, kas izveidojies darbinieku darbnespējas periodu rezultātā.
2027. gada budžetā pārklasificētā amata atlīdzības nodrošināšanai papildus būs nepieciešami 1661,05 euro, tai skaitā 1344,00 euro darba samaksai un 317,05 euro darba devēja valsts sociālās apdrošināšanas obligātajām iemaksām.
Pamatojoties uz Pašvaldību likuma 10. panta pirmās daļas 14. un 21. punktu, Publisko aģentūru likuma 22. pantu, Valsts un pašvaldību institūciju amatpersonu un darbinieku atlīdzības likuma 7. panta ceturto daļu un 11. panta pirmo daļu, Ministru kabineta 2022. gada 26. aprīļa noteikumiem Nr. 262 “Valsts un pašvaldību institūciju amatu katalogs, amatu klasifikācijas un amatu apraksta izstrādāšanas kārtība”, kā arī Amatu klasificēšanas komisijas 2026. gada 12. augusta protokolu, Ādažu novada pašvaldības dome
NOLEMJ:
1. Ar 2026. gada 1. septembri pārklasificēt Ādažu novada pašvaldības aģentūras “Carnikavas komunālserviss” Carnikavas labiekārtošanas nodaļā vienu amata vietu “strādnieks” (16. saime, IV līmenis, 4. mēnešalgu grupa, mēnešalga – 1112,00 euro) par amata vietu “labiekārtošanas strādnieks” (16. saime, V līmenis, 6. mēnešalgu grupa, mēnešalga – 1224,00 euro).
2. Veikt grozījumus Ādažu novada pašvaldības domes 2026. gada 29. janvāra lēmumā Nr. 38 “Par pašvaldības amatpersonu un darbinieku mēnešalgām 2026. gadā”, izsakot lēmuma 18. pielikumu jaunā redakcijā saskaņā ar šā lēmuma pielikumu.
3. Pašvaldības izpilddirektora vietniecei nodrošināt šā lēmuma izpildes kontroli.



Pašvaldības domes priekšsēdētājs							G. Miglāns

